ಕ್ರಿಶ್ (ಹಿಂದಿ ಚಲನಚಿತ್ರ)

***ಕ್ರಿಶ್***  ೨೦೦೬ರ ಹಿಂದಿ ಭಾಷೆಯ ಸೂಪರ್ ಹೀರೋ ಆಕ್ಷನ್ ಥ್ರಿಲ್ಲರ್ ಚಿತ್ರವಾಗಿದ್ದು, ಇದನ್ನು ರಾಕೇಶ್ ರೋಷನ್ ನಿರ್ದೇಶಿಸಿ ನಿರ್ಮಿಸಿದ್ದಾರೆ. ಈ ಚಿತ್ರದಲ್ಲಿ ಹೃತಿಕ್‌ ರೋಷನ್‌ ದ್ವಿಪಾತ್ರದಲ್ಲಿ ನಟಿಸಿದ್ದು, ಜೊತೆಗೆ ಪ್ರಿಯಾಂಕಾ ಚೋಪ್ರಾ, ನಸೀರುದ್ದೀನ್ ಷಾ, ರೇಖಾ, ಶರತ್ ಸಕ್ಸೇನಾ ಮತ್ತು ಮಾನಿನಿ ಮಿಶ್ರಾ ನಟಿಸಿದ್ದಾರೆ. ಇದು *ಕ್ರಿಶ್* ಫ್ರಾಂಚೈಸಿಯ ಎರಡನೇ ಕಂತು ಮತ್ತು *ಕೋಯಿ...ಮಿಲ್ ಗಯಾ* ಚಿತ್ರದ ಮುಂದುವರಿದ ಭಾಗವಾಗಿದೆ.  ಚಿತ್ರದಲ್ಲಿ, ತನ್ನ ತಂದೆ ರೋಹಿತ್ ಮೆಹ್ರಾ ಅವರಂತೆಯೇ ಅತಿಮಾನುಷ ಸಾಮರ್ಥ್ಯಗಳನ್ನು ಹೊಂದಿರುವ ಕೃಷ್ಣ ಮೆಹ್ರಾ, ಪ್ರಿಯಾಳನ್ನು ಪ್ರೀತಿಸುತ್ತಾನೆ ಮತ್ತು ಅವಳನ್ನು ಸಿಂಗಾಪುರದವರೆಗೂ ಹಿಂಬಾಲಿಸುತ್ತಾನೆ, ಅಲ್ಲಿ ಅವನು "ಕ್ರಿಶ್‌" ಎಂಬ ಸೂಪರ್‌ಹೀರೋ ವ್ಯಕ್ತಿತ್ವವನ್ನು ಪಡೆದುಕೊಂಡು ಭವಿಷ್ಯವನ್ನು ತೋರಿಸುವ ಸೂಪರ್‌ಕಂಪ್ಯೂಟರ್ ಅನ್ನು ರಚಿಸುತ್ತಿರುವ ದುಷ್ಟ ವಿಜ್ಞಾನಿ ಡಾ. ಸಿದ್ಧಾಂತ್ ಆರ್ಯನ ಯೋಜನೆಗಳನ್ನು ವಿಫಲಗೊಳಿಸಲು ಹೊರಡುತ್ತಾನೆ.

*ಕ್ರಿಶ್* ಚಿತ್ರವನ್ನು ಜಾಗತಿಕ ಮಹತ್ವವುಳ್ಳ ಮತ್ತು ಭಾರತೀಯ ಚಿತ್ರರಂಗದಲ್ಲಿ ಒಂದು ಟ್ರೆಂಡ್‌ಸೆಟರ್ ಆಗಿ ರೂಪಿಸಲಾಗಿತ್ತು, ಇದರ ವಿಎಫ್ಎಕ್ಸ್ ಹಾಲಿವುಡ್‌ನ ಚಿತ್ರಗಳಿಗೆ ಸಮನಾಗಿತ್ತು. ಆ ನಿಟ್ಟಿನಲ್ಲಿ, ಎಫೆಕ್ಟ್ಸ್ ತಂಡಕ್ಕೆ ಮಾರ್ಕ್ ಕೋಲ್ಬೆ ಮತ್ತು ಕ್ರೇಗ್ ಮುಮ್ಮಾ ಸಹಾಯ ಮಾಡಿದರು ಮತ್ತು ಆಕ್ಷನ್ ದೃಶ್ಯಗಳನ್ನು ಟೋನಿ ಚಿಂಗ್ ಸಂಯೋಜನೆ ಮಾಡಿದರು. ರಾಜೇಶ್ ರೋಷನ್ ಸಂಗೀತ ಸಂಯೋಜಿಸಿದರೆ, ಸಲೀಂ-ಸುಲೈಮಾನ್ ಹಿನ್ನೆಲೆ ಸಂಗೀತ ಸಂಯೋಜಿಸಿದ್ದಾರೆ. ಚಿತ್ರೀಕರಣವು ಸಿಂಗಾಪುರ ಮತ್ತು ಭಾರತದಲ್ಲಿ ಹೆಚ್ಚಾಗಿ ನಡೆಯಿತು.

*ಕ್ರಿಶ್* ಜೂನ್ ೨೩, ೨೦೦೬ ರಂದು ಬಿಡುಗಡೆಯಾಯಿತು. ಈ ಚಿತ್ರವು ವಿಮರ್ಶಕರಿಂದ ಸಕಾರಾತ್ಮಕ ವಿಮರ್ಶೆಗಳನ್ನು ಪಡೆಯಿತು ಮತ್ತು ಗಲ್ಲಾಪೆಟ್ಟಿಗೆಯಲ್ಲಿ ದಾಖಲೆಯ ಆರಂಭಿಕ ವಾರವನ್ನು ಪೂರ್ಣಗೊಳಿಸಿತು. ಒಂದು ಬ್ಲಾಕ್‌ಬಸ್ಟರ್ ಚಿತ್ರವಾದ *ಕ್ರಿಶ್*, ವಿಶ್ವಾದ್ಯಂತ ಒಟ್ಟು  ೧೨೬ ಕೋಟಿ ಗಳಿಸಿ, *ಧೂಮ್ 2* ನಂತರ 2006 ರಲ್ಲಿ ಎರಡನೇ ಅತಿ ಹೆಚ್ಚು ಗಳಿಕೆಯ ಭಾರತೀಯ ಚಿತ್ರವಾಯಿತು . ಈ ಎರಡೂ ಚಿತ್ರಗಳು ಆ ಸಮಯದಲ್ಲಿ ಭಾರತೀಯ ಚಲನಚಿತ್ರಗಳಲ್ಲಿ ದಾಖಲೆಯ ಮೊತ್ತಕ್ಕೆ ಹತ್ತಿರದಲ್ಲಿದೆ.  

ಈ ಸರಣಿಯ ಮೂರನೇ ಚಿತ್ರ *ಕ್ರಿಶ್ 3* ೨೦೧೩ರಲ್ಲಿ ಬಿಡುಗಡೆಯಾಯಿತು.

## ಕಥಾವಸ್ತು 
ಮೃತ ವಿಜ್ಞಾನಿ ಡಾ. ರೋಹಿತ್ ಮೆಹ್ರಾ ಮತ್ತು ನಿಶಾ ಮೆಹ್ರಾ ಅವರ ಐದು ವರ್ಷದ ಅನಾಥ ಮಗ ಕೃಷ್ಣ ಮೆಹ್ರಾ, ತನ್ನ ಅಜ್ಜಿ ಸೋನಿಯಾ ಜೊತೆ ಕಸೌಲಿ ಎಂಬ ಸಣ್ಣ ಪಟ್ಟಣದಲ್ಲಿ ವಾಸಿಸುತ್ತಾನೆ. ಕೃಷ್ಣನು ತನ್ನ ಶಾಲೆಯ ಪ್ರಾಂಶುಪಾಲ ಫಾದರ್ ರಾಬೆರಿಕ್ಸ್‌ನಿಂದ ಬುದ್ಧಿಮತ್ತೆಯ ಅಂಶ ಪರೀಕ್ಷೆಗೆ ಒಳಗಾಗುತ್ತಾನೆ, ಕೃಷ್ಣ ಎಲ್ಲಾ ಪ್ರಶ್ನೆಗಳಿಗೆ ದೋಷರಹಿತವಾಗಿ ಉತ್ತರಿಸುವುದರಿಂದ ಜಾದೂ ಅವನಿಗೆ ನೀಡಿದ ರೋಹಿತ್‌ನ ಅತಿಮಾನುಷ ಸಾಮರ್ಥ್ಯಗಳನ್ನು ಕೃಷ್ಣ ಜೈವಿಕವಾಗಿ ಆನುವಂಶಿಕವಾಗಿ ಪಡೆದಿದ್ದಾನೆ ಎಂದು ಪ್ರಾಂಶುಪಾಲರು ಅನುಮಾನಿಸುತ್ತಾರೆ. ಇದನ್ನು ತಿಳಿದಾಗ ಆಘಾತಕ್ಕೊಳಗಾದ ಸೋನಿಯಾ, ರೋಹಿತ್ ಮತ್ತು ನಿಶಾಳನ್ನು ಕಳೆದುಕೊಂಡ ರೀತಿಯಲ್ಲಿ ಕೃಷ್ಣನನ್ನು ಕಳೆದುಕೊಳ್ಳಲು ಬಯಸದೆ, ಅವನ ವಿಶಿಷ್ಟ ಸಾಮರ್ಥ್ಯಗಳನ್ನು ಮರೆಮಾಡಲು ಉತ್ತರ ಭಾರತದ ದೂರದ ಪರ್ವತ ಹಳ್ಳಿಗೆ ಯುವಕ ಕೃಷ್ಣನನ್ನು ಕರೆದೊಯ್ಯುತ್ತಾಳೆ. ಅಲ್ಲಿ ಅವಳು ಅವನ ಮೂಲಭೂತ ಶಿಕ್ಷಣದ ಜವಾಬ್ದಾರಿಯನ್ನು ಸ್ವತಃ ವಹಿಸಿಕೊಳ್ಳುತ್ತಾಳೆ. ಅವನು ಬೆಳೆದಂತೆ, ಅವನ ವಿಶಿಷ್ಟ ಸಾಮರ್ಥ್ಯಗಳು ಹೆಚ್ಚು ಬೆಳೆಯಲು ಪ್ರಾರಂಭಿಸುತ್ತವೆ. ಅವನು ಪ್ರಾಣಿಗಳೊಂದಿಗೆ ಸ್ನೇಹ ಬೆಳೆಸುವ ಮೂಲಕ ಮತ್ತು ಹಳ್ಳಿಯಲ್ಲಿ ಅತಿಮಾನುಷ ಕೃತ್ಯಗಳನ್ನು ಮಾಡುವ ಮೂಲಕ ಅದನ್ನು ನಿಭಾಯಿಸುತ್ತಾನೆ, ಇದು ಆಗಾಗ್ಗೆ ಗೊಂದಲಮಯ ಸನ್ನಿವೇಶಗಳು ಮತ್ತು ತನ್ನ ಅಜ್ಜಿಯಿಂದ ವಾಗ್ದಂಡನೆಗಳಿಗೆ ಕಾರಣವಾಗುತ್ತದೆ.

ಎರಡು ದಶಕಗಳ ನಂತರ, ಈಗ ಹಳ್ಳಿಯ ಯುವಕನಾಗಿರುವ ಕೃಷ್ಣ, ತನ್ನ ಪ್ರವಾಸಿ ಮಾರ್ಗದರ್ಶಿ ಸ್ನೇಹಿತ ಬಹದ್ದೂರ್ ಮೂಲಕ ತನ್ನ ಮನೆಯ ಬಳಿ ತಮ್ಮ ಗುಂಪಿನೊಂದಿಗೆ ಬಿಡಾರ ಹೂಡಿರುವ ರಜೆಯ ಹುಡುಗಿಯರಾದ ಪ್ರಿಯಾ ಮತ್ತು ಹನಿಯನ್ನು ಭೇಟಿಯಾಗುತ್ತಾನೆ. ಕೃಷ್ಣ ಮತ್ತು ಪ್ರಿಯಾ ಸ್ನೇಹಿತರಾಗುತ್ತಾರೆ. ಕೊನೆಗೆ ಪ್ರಿಯಾ ಮತ್ತು ಹನಿ ಸಿಂಗಾಪುರದಲ್ಲಿರುವ ತಮ್ಮ ಮನೆಗೆ ಹೊರಡುವ ಮೊದಲು, ಕೃಷ್ಣನು ಪ್ರದರ್ಶಿಸುವ ಕೆಲವು ವಿಶೇಷ ಸಾಮರ್ಥ್ಯಗಳ ಬಗ್ಗೆ, ಪ್ರಾಣಿಗಳೊಂದಿಗೆ ಮಾತನಾಡುವುದು ಮತ್ತು ಇತರ ಅತಿಮಾನುಷ ಶಕ್ತಿಗಳ ಬಗ್ಗೆ ನೇರ ಅನುಭವ ಪಡೆಯುತ್ತಾರೆ. ಸಿಂಗಾಪುರಕ್ಕೆ ಹಿಂದಿರುಗಿದ ನಂತರ, ಪ್ರಿಯಾ ಮತ್ತು ಹನಿ ಅವರನ್ನು ಅವರ ಬಾಸ್ ಅನುಮತಿಯಿಲ್ಲದೆ ೫ ದಿನಗಳ ರಜೆ ವಿಸ್ತರಣೆ ತೆಗೆದುಕೊಂಡಿದ್ದಕ್ಕಾಗಿ ಕೆಲಸದಿಂದ ತೆಗೆದುಹಾಕುತ್ತಾರೆ.

ತಮ್ಮ ಕೆಲಸ ಉಳಿಸಿಕೊಳ್ಳುವ ಪ್ರಯತ್ನದಲ್ಲಿ, ಹನಿ ಕೃಷ್ಣನನ್ನು ಸಿಂಗಾಪುರಕ್ಕೆ ಆಹ್ವಾನಿಸಿ ಅವನ ಬಗ್ಗೆ ದೂರದರ್ಶನ ಕಾರ್ಯಕ್ರಮವನ್ನು ಮಾಡಲು ಸೂಚಿಸುತ್ತಾಳೆ. ಕೃಷ್ಣನಿಗೆ ತನ್ನ ಮೇಲಿನ ಪ್ರೀತಿಯ ಅರಿವಿರುವ ಪ್ರಿಯಾ, ಆರಂಭದಲ್ಲಿ ಅವನ ಭಾವನೆಗಳೊಂದಿಗೆ ಆಟವಾಡಲು ಮತ್ತು ಅವನ ಮುಗ್ಧತೆಯನ್ನು ಬಳಸಲು ಹಿಂಜರಿಯುತ್ತಾಳೆ, ಆದರೆ ಕೊನೆಗೆ ಅವನನ್ನು ಸಿಂಗಾಪುರಕ್ಕೆ ಆಹ್ವಾನಿಸುತ್ತಾಳೆ. ಆದರೆ,ಇದನ್ನು ಸೋನಿಯಾ ವಿರೋಧಿಸುತ್ತಾಳೆ. ಅಲ್ಲಿನ ಜನರು ಅವನ ಸಾಮರ್ಥ್ಯಗಳನ್ನು ಬಳಸಿಕೊಳ್ಳಲು ಮತ್ತು ಅವನ ಮುಗ್ಧತೆಯನ್ನು ದುರುಪಯೋಗಪಡಿಸಿಕೊಳ್ಳಲು ಬಯಸುತ್ತಾರೆ ಎಂದು ಸೋನಿಯಾ ಹೇಳುತ್ತಾಳೆ. ಕೃಷ್ಣನು ತನ್ನ ತಂದೆ ರೋಹಿತ್ ಮತ್ತು ಜಾದೂ ಜೊತೆಗಿನ ಅವನ ಸಾಹಸಗಳ ಕಥೆಯನ್ನು ಹೇಳುತ್ತಾಳೆ. ರೋಹಿತ್ ಪ್ರಸಿದ್ಧ ವಿಜ್ಞಾನಿಯಾಗಿದ್ದನು, ನಿಶಾಳನ್ನು ಮದುವೆಯಾಗಿದ್ದನು ಮತ್ತು ಸಿಂಗಾಪುರಕ್ಕೆ ಆಹ್ವಾನಿಸಲ್ಪಟ್ಟನು; ಯುದ್ಧಗಳನ್ನು ತಡೆಗಟ್ಟಲು ಮತ್ತು ನೈಸರ್ಗಿಕ ವಿಕೋಪಗಳ ವಿರುದ್ಧ ತಯಾರಿ ಮಾಡಲು ಭವಿಷ್ಯವನ್ನು ತೋರಿಸುವ ಕಂಪ್ಯೂಟರ್ ಒಂದರ ರಚನೆಗೆ ಸಹಾಯ ಮಾಡಲು ವಿಜ್ಞಾನಿ ಡಾ. ಸಿದ್ಧಾಂತ್ ಆರ್ಯನಿಂದ ನೇಮಿಸಲ್ಪಟ್ಟನು . ಕೃಷ್ಣ ಜನಿಸಿದ ರಾತ್ರಿ, ರೋಹಿತ್ ತನ್ನ ತಾಯಿಯನ್ನು ಸಂಪರ್ಕಿಸಿ ತನ್ನ ಮಹಾಶಕ್ತಿಗಳನ್ನು ದುರುಪಯೋಗಪಡಿಸಿಕೊಳ್ಳಲಾಗುತ್ತಿದೆ ಮತ್ತು ಸಾಧ್ಯವಾದಷ್ಟು ಬೇಗ ತಾನು ಹಿಂತಿರುಗುತ್ತಿದ್ದೇನೆ ಎಂದು ತಿಳಿಸಿದನು ಆದರೆ ಅವನು ವಿಫಲನಾಗಿ ಆ ರಾತ್ರಿ ಪ್ರಯೋಗಾಲಯ ಅಪಘಾತದಲ್ಲಿ ಸಾವನ್ನಪ್ಪಿದನೆಂದು ವರದಿಯಾಗಿದೆ, ಆದರೆ ಅವನ ಶವ ಎಂದಿಗೂ ಪತ್ತೆಯಾಗಲಿಲ್ಲ. ರೋಹಿತ್ ಸಾವಿನ ಆಘಾತವನ್ನು ತಡೆದುಕೊಳ್ಳಲು ಸಾಧ್ಯವಾಗದೆ ನಿಶಾ ಸ್ವಲ್ಪ ಸಮಯದ ನಂತರ ಸಾಯುತ್ತಾಳೆ.ಇದನ್ನೆಲ್ಲ  ಸೋನಿಯಾ, ಕೃಷ್ಣನಿಗೆ ಹೇಳುತ್ತಾಳೆ. ಇದನ್ನು ತಿಳಿದ ನಂತರ, ಸೋನಿಯಾಳ ಭಯವನ್ನು ಮತ್ತು ಅವಳು ಅವನನ್ನು ಪ್ರಪಂಚದಿಂದ ಏಕೆ ಪ್ರತ್ಯೇಕಿಸಿದಳು ಎಂಬುದನ್ನು ಅರ್ಥಮಾಡಿಕೊಳ್ಳದಿದ್ದಕ್ಕಾಗಿ ಕೃಷ್ಣನಿಗೆ ತಪ್ಪಿತಸ್ಥ ಭಾವನೆ ಉಂಟಾಗುತ್ತದೆ ಮತ್ತು ಅವನು ತನ್ನ ಶಕ್ತಿಗಳನ್ನು ಎಂದಿಗೂ ಬಹಿರಂಗಪಡಿಸುವುದಿಲ್ಲ ಎಂದು ಅವಳಿಗೆ ಭರವಸೆ ನೀಡುತ್ತಾನೆ.  ಪ್ರಿಯಾ ಬಗ್ಗೆ ಅವನ ಭಾವನೆಗಳನ್ನು ಅರಿತುಕೊಂಡು ಸೋನಿಯಾ ಅವನಿಗೆ ಸಿಂಗಾಪುರಕ್ಕೆ ಹೋಗಲು ಅವಕಾಶ ನೀಡುತ್ತಾಳೆ.

ಕೃಷ್ಣ ಸಿಂಗಾಪುರಕ್ಕೆ ಆಗಮಿಸುತ್ತಾನೆ ಮತ್ತು ದೂರದರ್ಶನ ಕಾರ್ಯಕ್ರಮದ ನಿರ್ಮಾಣದ ಸಮಯದಲ್ಲಿ ತನ್ನ ಮಾತನ್ನು ಉಳಿಸಿಕೊಳ್ಳುತ್ತಾನೆ. ಇದರಿಂದಾಗಿ ಪ್ರಿಯಾ ಮತ್ತು ಹನಿ ಮತ್ತೆ ಕೆಲಸದಿಂದ ತೆಗೆದುಹಾಕಲ್ಪಡುತ್ತಾರೆ. ಕಾರ್ಯಕ್ರಮವು ಅವನ ಅಸಾಧಾರಣವಾದ ಶಕ್ತಿಗಳನ್ನು ಬಹಿರಂಗಪಡಿಸುವುದಿಲ್ಲ. ನಂತರ, ತನ್ನ ಅಂಗವಿಕಲ ತಂಗಿಯ ಕಾಲಿನ ಶಸ್ತ್ರಚಿಕಿತ್ಸೆಗೆ ಹಣ ಸಂಗ್ರಹಿಸಲು ಪ್ರಯತ್ನಿಸುತ್ತಿರುವ ಸ್ಟಂಟ್ ಪ್ರದರ್ಶಕ ಕ್ರಿಸ್ಟಿಯನ್ ಲಿ ಅವರನ್ನು ಕೃಷ್ಣ ಭೇಟಿಯಾಗುತ್ತಾನೆ. ಕ್ರಿಸ್ಟಿಯನ್ ಕೃಷ್ಣ ಮತ್ತು ಪ್ರಿಯಾಳನ್ನು ಗ್ರೇಟ್ ಬಾಂಬೆ ಸರ್ಕಸ್‌ಗೆ ಆಹ್ವಾನಿಸುತ್ತಾನೆ. ಆದರೆ ಪ್ರದರ್ಶನದ ಸಮಯದಲ್ಲಿ, ಪಟಾಕಿ ಸಿಡಿದು ಟೆಂಟ್‌ಗೆ ಬೆಂಕಿ ತಾಗುತ್ತದೆ. ಇಲ್ಲಿ ಹಲವಾರು ಮಕ್ಕಳು ಬೆಂಕಿಯಲ್ಲಿ ಸಿಲುಕಿಕೊಂಡಿದ್ದು, ಕೃಷ್ಣನು ತನ್ನ ಸಾಮರ್ಥ್ಯಗಳನ್ನು ಬಹಿರಂಗಪಡಿಸದೇ ಮಕ್ಕಳನ್ನು ಉಳಿಸುವ ಸಂದಿಗ್ಧತೆಯನ್ನು ಎದುರಿಸುತ್ತಾನೆ. ಕೃಷ್ಣನು ನೆಲದ ಮೇಲೆ ಬಿದ್ದಿರುವ ಮುರಿದ ಕಪ್ಪು ಜೋಕರ್‌ನ ಮುಖವಾಡವನ್ನು ಧರಿಸಿ, ತನ್ನ ಜಾಕೆಟ್ ಅನ್ನು ತಿರುಚಿ ಧರಿಸಿಕೊಂಡು, ಹೊಸ ರೂಪದಲ್ಲಿ *ಕ್ರಿಶ್‌* ಎಂದು ಕರೆದುಕೊಳ್ಳುತ್ತಾನೆ. ಕೆಲವು ದಿನಗಳ ನಂತರ, ಕ್ರಿಶ್ ಕೆಲವು ಗೂಂಡಾಗಳೊಂದಿಗೆ ಹೋರಾಡಿ ತನ್ನ ಮುಖವಾಡವನ್ನು ತೆಗೆದುಹಾಕುವುದನ್ನು ಕ್ರಿಶ್ಚಿಯನ್ ನೋಡುತ್ತಾನೆ. ಅಲ್ಲಿ ಅವನ ಸ್ನೇಹಿತ ಕೃಷ್ಣನೇ ಕ್ರಿಶ್ ಎಂದು ತಿಳಿದು ಬೆರಗಾಗುತ್ತಾನೆ. ಕ್ರಿಶ್‌ನ ಕಾರ್ಯಗಳಿಗೆ ಮನ್ನಣೆ ಸಿಗುತ್ತಿರುವುದರಿಂದ, ಕ್ರಿಶ್ಚಿಯನ್‌ಗೆ ಕೃಷ್ಣನು ತನ್ನ "ಕ್ರಿಶ್" ಗುರುತನ್ನು ಸ್ವೀಕರಿಸಲು ಕೇಳುತ್ತಾನೆ. ಇದರಿಂದ ತನ್ನ ಸಹೋದರಿಯ ಶಸ್ತ್ರಚಿಕಿತ್ಸೆಗೆ ಹಣ ಪಡೆಯಲು ನೆರವಾಗುತ್ತದೆಂದು ಹೇಳುತ್ತಾನೆ. 

ಏತನ್ಮಧ್ಯೆ, ಪ್ರಿಯಾಳ ಕೈಯಲ್ಲಿದ್ದ ವಿಡಿಯೋ ಕ್ಯಾಮೆರಾದ ದೃಶ್ಯಗಳನ್ನು ನೋಡಿದ ನಂತರ ಪ್ರಿಯಾ ಮತ್ತು ಹನಿಗೆ ಕೃಷ್ಣನೇ ಕ್ರಿಶ್ ಎಂದು ಗೊತ್ತಾಗುತ್ತದೆ. ಪ್ರಿಯಾ ತನ್ನ ಬಾಸ್ ಹಾಜರಾಗುತ್ತಿದ್ದ ಡಾ. ಆರ್ಯ ಅವರ ಭಾಷಣ ಕಾರ್ಯಕ್ರಮಕ್ಕೆ ಧಾವಿಸುತ್ತಾಳೆ. ಈ ಪ್ರಕ್ರಿಯೆಯಲ್ಲಿ, ಪ್ರಿಯಾ ಡಾ. ಆರ್ಯ ಅವರ ಹಿರಿಯ ಭದ್ರತಾ ಅಧಿಕಾರಿ ವಿಕ್ರಮ್ ಸಿನ್ಹಾ ಅವರನ್ನು ಭೇಟಿಯಾಗುತ್ತಾಳೆ. ಸಿನ್ಹಾ ಅವರು ಕಳೆದ ೨೦ ವರ್ಷಗಳಿಂದ ಕೃಷ್ಣ ಮತ್ತು ಸೋನಿಯಾ ಅವರನ್ನು ಹುಡುಕುತ್ತಿದ್ದರು. ಸಿನ್ಹಾ ಕೊನೆಗೆ ಪ್ರಿಯಾಳ ಸಹಾಯದಿಂದ ಕೃಷ್ಣನನ್ನು ಭೇಟಿಯಾಗುತ್ತಾರೆ ಮತ್ತು ರೋಹಿತ್ ಇನ್ನೂ ಜೀವಂತವಾಗಿದ್ದಾನೆ ಎಂದು ಬಹಿರಂಗಪಡಿಸುತ್ತಾರೆ. ತಾನು ಮತ್ತು ರೋಹಿತ್ ಆಪ್ತ ಸ್ನೇಹಿತರು ಎಂದು ಸಿನ್ಹಾ ವಿವರಿಸುತ್ತಾರೆ. ಆ ಯಂತ್ರವನ್ನು ಪೂರ್ಣಗೊಳಿಸಿದ ನಂತರ, ನಿಶಾಳ ಗರ್ಭಧಾರಣೆಯ ದಿನಾಂಕ ಹತ್ತಿರವಾಗಿದ್ದರಿಂದ ರೋಹಿತ್ ಮತ್ತು ಸಿನ್ಹಾ ಕುತೂಹಲದಿಂದ ಅದನ್ನು ಪರೀಕ್ಷಿಸಿದರು ಮತ್ತು ಕೃಷ್ಣ ಜನಿಸುವುದನ್ನೂ, ಡಾ. ಆರ್ಯ ರೋಹಿತ್‌ನನ್ನು ಬಂದೂಕಿನಿಂದ ಹಿಡಿದುಕೊಂಡಿರುವುದನ್ನು ನೋಡಿ ಮತ್ತಷ್ಟು ಆಘಾತಕ್ಕೊಳಗಾದರು ಎಂದು ಬಹಿರಂಗಪಡಿಸುತ್ತಾರೆ. ಡಾ. ಆರ್ಯ ತನ್ನನ್ನು ಕೊಂದು ನಂತರ ಆ ಯಂತ್ರವನ್ನು ತನ್ನ ಸ್ವಾರ್ಥಕ್ಕಾಗಿ ಬಳಸಲಿದ್ದಾರೆಂದು ರೋಹಿತ್ ಅರಿತುಕೊಂಡನು. ರೋಹಿತ್ ಕಂಪ್ಯೂಟರ್ ಅನ್ನು ನಾಶಪಡಿಸಿದನು. ಆದರೆ ಡಾ. ಆರ್ಯ ಅವನ ಬೆನ್ನಿಗೆ ಗುಂಡು ಹಾರಿಸಿ, ಅವನನ್ನು ಅಂದಿನಿಂದ ಕೋಮಾ ಸ್ಥಿತಿಯಲ್ಲಿ ಸೆರೆಯಾಳಾಗಿ ಕರೆದೊಯ್ಯುತ್ತಾನೆ. ರೋಹಿತ್ ಪ್ರಯೋಗಾಲಯದ ಅಪಘಾತದಲ್ಲಿ ಸಾವನ್ನಪ್ಪಿದ್ದಾನೆ ಎಂಬ ಸುಳ್ಳು ಸುದ್ದಿಯನ್ನು ಹರಡಿದ ಡಾ. ಆರ್ಯ, ರೋಹಿತ್‌ನ ಹೃದಯ ಬಡಿತ ಮತ್ತು ರೆಟಿನಾ ಸ್ಕ್ಯಾನ್‌ಗಳು ಆ ಕಂಪ್ಯೂಟರ್‌ಗೆ ಪಾಸ್‌ವರ್ಡ್‌ಗಳಾಗಿರುವುದರಿಂದ ಯಂತ್ರಗಳ ಮೂಲಕ ಅವನನ್ನು ಜೀವಂತವಾಗಿರಿಸುತ್ತಾನೆ.

ಏತನ್ಮಧ್ಯೆ, ಡಾ. ಆರ್ಯ ೨೦ ವರ್ಷಗಳ ನಂತರ ರೋಹಿತ್‌ನ ಟಿಪ್ಪಣಿಗಳಿಂದ ಕಂಪ್ಯೂಟರ್ ಅನ್ನು ಪುನರ್ನಿರ್ಮಿಸಿದ್ದಾನೆ. ಆರ್ಯ ತನ್ನ ಭವಿಷ್ಯವನ್ನು ತಿಳಿದುಕೊಳ್ಳಲು ಕಂಪ್ಯೂಟರ್ ಅನ್ನು ಪರೀಕ್ಷಿಸುತ್ತಾನೆ, ಅಲ್ಲಿ ಕ್ರಿಶ್ ತನ್ನನ್ನು ಕೊಲ್ಲುತ್ತಿರುವುದನ್ನು ನೋಡಿ ಆರ್ಯನು  ಆಘಾತಕ್ಕೊಳಗಾಗುತ್ತಾನೆ. ತನ್ನ ಭವಿಷ್ಯವನ್ನು ಬದಲಾಯಿಸುವ ಪ್ರಯತ್ನದಲ್ಲಿ, ಡಾ. ಆರ್ಯ ಬೇಗನೆ ಕ್ರಿಸ್ಟಿಯನ್ ಮನೆಗೆ ಭೇಟಿ ನೀಡಿ, ಕ್ರಿಸ್ಟಿಯನ್ ಅನ್ನು ಕ್ರಿಶ್ ಎಂದುಕೊಂಡು ಗುಂಡು ಹಾರಿಸಿ ಕೊಲ್ಲುತ್ತಾನೆ. ಕ್ರಿಸ್ಟಿಯನ್ ಸಾವಿನ ಬಗ್ಗೆ ತಿಳಿದ ನಂತರ, ಕೃಷ್ಣನು ತನ್ನ ಕ್ರಿಶ್ ರೂಪ ಧರಿಸಿ, ಅತಿಮಾನುಷ ವೇಗವನ್ನು ಬಳಸಿಕೊಂಡು ಡಾ. ಆರ್ಯನನ್ನು ತನ್ನ ದೂರದ ದ್ವೀಪದವರೆಗೂ ಹಿಂಬಾಲಿಸುತ್ತಾನೆ. ಅಲ್ಲಿ ಆರ್ಯ ಕಳೆದ ೨೦ ವರ್ಷಗಳಿಂದ ರೋಹಿತ್‌ನನ್ನು ಬಂಧಿಸಿದ್ದನು. ಡಾ. ಆರ್ಯ ಮತ್ತೊಮ್ಮೆ ಭವಿಷ್ಯದತ್ತ ನೋಡಿದಾಗ, ಆ ದೃಶ್ಯ ಬದಲಾಗಿಲ್ಲ ಎಂಬುದನ್ನು ನೋಡುತ್ತಾನೆ. ಮತ್ತು ಕ್ರಿಶ್ ಇನ್ನೂ ಜೀವಂತವಾಗಿರುವುದನ್ನು ಮತ್ತು ಅವರ ದ್ವೀಪದಲ್ಲಿಯೇ ಇರುವುದನ್ನು ನೋಡಿ ಆಘಾತಕ್ಕೊಳಗಾಗುತ್ತಾನೆ. ಕ್ರಿಶ್ ಪ್ರಯೋಗಾಲಯದ ಆವರಣವನ್ನು ಪ್ರವೇಶಿಸಿದಾಗ, ಡಾ. ಆರ್ಯನ ಗೂಂಡಾಗಳೊಂದಿಗೆ ಹೊಡೆದಾಡಿ ಅವರನ್ನು  ಸೋಲಿಸುತ್ತಾನೆ. ಆದರೆ ಡಾ. ಆರ್ಯ, ಸಿನ್ಹಾ ಅವರನ್ನು ಗುಂಡು ಹಾರಿಸಿ ಕೊಲ್ಲುತ್ತಾನೆ. ಕ್ರಿಶ್ ಪ್ರಿಯಾ ಮತ್ತು ರೋಹಿತ್ ರನ್ನು ಉಳಿಸುತ್ತಾನೆ ಮತ್ತು ಆರ್ಯನನ್ನು ಕೊಲ್ಲುತ್ತಾನೆ. ಕೃಷ್ಣ ತನ್ನ ಮಗನೆಂದು ರೋಹಿತ್‌ಗೆ ಬಹಿರಂಗಪಡಿಸಿದ ನಂತರ, ಕೃಷ್ಣ ಮತ್ತು ಪ್ರಿಯಾ ರೋಹಿತ್‌ನನ್ನು ತಮ್ಮೊಂದಿಗೆ ಭಾರತಕ್ಕೆ ಕರೆದುಕೊಂಡು ಹೋಗಿ, ಸೋನಿಯಾಳೊಂದಿಗೆ ಮತ್ತೆ ಒಂದುಗೂಡಿಸುತ್ತಾರೆ. ತನ್ನ ಊಹಿಸಲಾದ ಸಾವಿನ ನಂತರ ನಿಶಾ ಸಾವನ್ನಪ್ಪಿದ್ದಾಳೆಂದು ರೋಹಿತ್ ತಿಳಿದುಕೊಳ್ಳುತ್ತಾನೆ. ರೋಹಿತ್ ತನ್ನ ದಿವಂಗತ ತಂದೆ ಡಾ. ಸಂಜಯ್ ಮೆಹ್ರಾ ರಚಿಸಿದ ಸೂಪರ್ ಕಂಪ್ಯೂಟರ್ ಅನ್ನು ಮರುಬಳಕೆ ಮಾಡಿ ಜಾದೂವನ್ನು ಕರೆಸುತ್ತಾನೆ. ಜಾದುವಿನ ಬಾಹ್ಯಾಕಾಶ ನೌಕೆಯನ್ನು ದೂರದಿಂದಲೇ ನೋಡಬಹುದು. ರೋಹಿತ್ ಮತ್ತೊಮ್ಮೆ ತನ್ನ ಕುಟುಂಬದ ಪರವಾಗಿ ಜಾದೂಗೆ ಧನ್ಯವಾದ ಹೇಳುತ್ತಾನೆ.

## ಪಾತ್ರವರ್ಗ 
### ಮುಖ್ಯ ಪಾತ್ರವರ್ಗ 
* ಹೃತಿಕ್ ರೋಷನ್ ದ್ವಿಪಾತ್ರದಲ್ಲಿ :
** ಡಾ. ರೋಹಿತ್ ಮೆಹ್ರಾ, ನಿಶಾಳ ಪತಿ ಮತ್ತು ಕೃಷ್ಣನ ತಂದೆ.
** ಕೃಷ್ಣ ಮೆಹ್ರಾ / ಕ್ರಿಶ್, ರೋಹಿತ್ ಮತ್ತು ನಿಶಾ ಅವರ ಮಗ; ಪ್ರಿಯಾಳ ಪ್ರೇಮಿ
*** ಹದಿಹರೆಯದ ಕೃಷ್ಣನಾಗಿ ಮಿಕ್ಕಿ ಧಮಿಜಾನಿ
* ಪ್ರಿಯಾ ಪಾತ್ರದಲ್ಲಿ ಪ್ರಿಯಾಂಕಾ ಚೋಪ್ರಾ, ಕೃಷ್ಣನ ಪ್ರೇಯಸಿ.
* ನಾಸಿರುದ್ದೀನ್ ಷಾ ಡಾ.ಸಿದ್ಧಾಂತ್ ಆರ್ಯ ಆಗಿ
* ರೋಹಿತ್‌ನ ತಾಯಿ ಮತ್ತು ಕೃಷ್ಣನ ಅಜ್ಜಿ ಸೋನಿಯಾ ಮೆಹ್ರಾ ಪಾತ್ರದಲ್ಲಿ ರೇಖಾ
* ವಿಕ್ರಮ್ ಸಿನ್ಹಾ ಪಾತ್ರದಲ್ಲಿ ಶರತ್ ಸಕ್ಸೇನಾ
* ಪ್ರಿಯಾಳ ಆತ್ಮೀಯ ಸ್ನೇಹಿತೆ ಮತ್ತು ಸಹೋದ್ಯೋಗಿ ಹನಿ ಅರೋರಾ ಪಾತ್ರದಲ್ಲಿ ಮಾನಿನಿ ಮಿಶ್ರಾ
* ಕೃಷ್ಣನ ಸ್ನೇಹಿತ ಬಹದ್ದೂರ್ ಆಗಿ ಹೇಮಂತ್ ಪಾಂಡೆ

### ಪೋಷಕ ಪಾತ್ರವರ್ಗ 
* ಡಾ. ಆರ್ಯ ಅವರ ಸಹಾಯಕ ಡಾ. ಮಾಥುರ್ ಪಾತ್ರದಲ್ಲಿ ಅಹ್ಮದ್ ಖಾನ್
* ಕೃಷ್ಣನ ಸ್ನೇಹಿತ ಕ್ರಿಸ್ಟಿಯನ್ ಲಿ ಪಾತ್ರದಲ್ಲಿ ಬಿನ್ ಕ್ಸಿಯಾ
* ಎಡ್ಗರ್ ನೂರ್ಡಾನಸ್
* ಕೃಷ್ಣನ ಪುಟ್ಟ ಸ್ನೇಹಿತ ಚಿಂಟು ಪಾತ್ರದಲ್ಲಿ ಜೈನ್ ಖಾನ್
* ಕೃಷ್ಣನ ಪುಟ್ಟ ಸ್ನೇಹಿತೆಯಾಗಿ ಫರ್ದೀನ್ ಹುಸೇನಿ
* ಕ್ರಿಶ್ಚಿಯನ್ ಸಹೋದರಿಯಾಗಿ ಯು ಕ್ಸುವಾನ್

### ವಿಶೇಷ ಪಾತ್ರಗಳಲ್ಲಿ 
* ಕೋಮಲ್ ಸಿಂಗ್, ಪ್ರಿಯಾ ಕ್ಯಾಂಪ್ ಲೀಡರ್ ಆಗಿ ಪುನೀತ್ ಇಸ್ಸಾರ್
* ಕ್ಯಾಥೋಲಿಕ್ ಶಾಲೆಯ ಪ್ರಾಂಶುಪಾಲ ಫಾದರ್ ರಾಬೆರಿಕ್ಸ್ ಪಾತ್ರದಲ್ಲಿ ಆಕಾಶ್ ಖುರಾನ
* ರೋಹಿತ್ ಅವರ ಮಾಜಿ ಕಂಪ್ಯೂಟರ್ ಶಿಕ್ಷಕ ಶ್ರೀ ಮಾಥುರ್ ಪಾತ್ರದಲ್ಲಿ ಮಿಥಿಲೇಶ್ ಚತುರ್ವೇದಿ
* ನಯನತಾರಾ, ಪ್ರಿಯಾ ಮತ್ತು ಹನಿಯ ಬಾಸ್ ಆಗಿ ಅರ್ಚನಾ ಪುರಾಣ್ ಸಿಂಗ್
* ಪ್ರಿಯಾ ತಾಯಿಯಾಗಿ ಕಿರಣ್ ಜುನೇಜಾ
* ರೋಹಿತ್ ಪತ್ನಿ ಮತ್ತು ಕೃಷ್ಣನ ತಾಯಿ ನಿಶಾ ಮೆಹ್ರಾ ಪಾತ್ರದಲ್ಲಿ ಪ್ರೀತಿ ಜಿಂಟಾ 

## ಸಂಗೀತ 
ರಾಜೇಶ್ ರೋಷನ್ ಸಂಗೀತ ಸಂಯೋಜಿಸಿದ ಈ ಚಿತ್ರದ ಧ್ವನಿಮುದ್ರಿಕೆಯನ್ನು ಏಪ್ರಿಲ್ ೨೮, ೨೦೦೬ ರಂದು ಟಿ-ಸೀರೀಸ್ ಬಿಡುಗಡೆ ಮಾಡಿತು.   ಹಾಡುಗಳನ್ನು ಇಬ್ರಾಹಿಂ ಅಶ್ಕ್, ನಾಸಿರ್ ಫರಾಜ್ ಮತ್ತು ವಿಜಯ್ ಅಕೇಲಾ ಬರೆದಿದ್ದಾರೆ. ಸಲೀಂ–ಸುಲೈಮಾನ್ ಹಿನ್ನೆಲೆ ಸಂಗೀತ ನೀಡಿದ್ದಾರೆ. ಇದು ಆ ವರ್ಷದ ಏಳನೇ ಅತಿ ಹೆಚ್ಚು ಮಾರಾಟವಾದ ಬಾಲಿವುಡ್ ಧ್ವನಿಮುದ್ರಿಕೆಯಾಗಿತ್ತು. 

## ಮಾರ್ಕೆಟಿಂಗ್ 
ಮಾರ್ಕೆಟಿಂಗ್‌ನ ಒಂದು ಭಾಗವಾಗಿ, ಲಾಭವನ್ನು ಹೆಚ್ಚಿಸಲು ಚಲನಚಿತ್ರ ಬಿಡುಗಡೆಗೆ ಮುಂಚಿತವಾಗಿ ಮರ್ಚೆಂಡೈಸ್ ಅನ್ನು ಮಾರಾಟಕ್ಕೆ ಇಡಲಾಯಿತು. ಇವುಗಳಲ್ಲಿ ಆಕ್ಷನ್ ಫಿಗರ್‌ಗಳು, ಮುಖವಾಡಗಳು ಮತ್ತು ಇತರ ಆಟಿಕೆಗಳು ಸೇರಿವೆ.  

*ಕ್ರಿಶ್* ಬಿಡುಗಡೆಯಾದ ನಂತರ ೨೦೦೬ ರಲ್ಲಿ ಇಂಡಿಯಾಗೇಮ್ಸ್ ಒಂದು *ಕ್ರಿಶ್* ಆಟವನ್ನು ತಯಾರಿಸಿತು. 

## ಬಿಡುಗಡೆ 
### ಚಿತ್ರಮಂದಿರಗಳಲ್ಲಿ 
*ಕ್ರಿಶ್* ಚಿತ್ರವು ಜೂನ್ ೨೩, ೨೦೦೬ ರಂದು ಬಿಡುಗಡೆಯಾಯಿತು.
### ಹೋಮ್ ಮೀಡಿಯಾ 
ಚಿತ್ರದ ಡಿವಿಡಿಯನ್ನು ಆಗಸ್ಟ್ ೧೮, ೨೦೦೬ರಂದು ಬಿಡುಗಡೆ ಮಾಡಲಾಯಿತು.   ನಂತರ  ಬ್ಲೂ-ರೇ ಆವೃತ್ತಿಯನ್ನೂ ಬಿಡುಗಡೆ ಮಾಡಲಾಯಿತು. 

### ಚಲನಚಿತ್ರೋತ್ಸವಗಳು 
ಇದು ೨೦೧೪ರಲ್ಲಿ ಉತ್ತರ ಕೊರಿಯಾದಲ್ಲಿ ನಡೆದ ಪ್ಯೊಂಗ್ಯಾಂಗ್ ಅಂತರರಾಷ್ಟ್ರೀಯ ಚಲನಚಿತ್ರೋತ್ಸವದಲ್ಲಿ "ಮಾಹಿತಿಯುಕ್ತ ಸ್ಕ್ರೀನಿಂಗ್ (ಫೀಚರ್)" ಚಲನಚಿತ್ರ ವಿಭಾಗದ ಅಡಿಯಲ್ಲಿ ಗಮನಾರ್ಹವಾಗಿ ಪ್ರದರ್ಶಿಸಲ್ಪಟ್ಟಿತು. 

## ಸ್ವೀಕೃತಿ 
### ಬಾಕ್ಸ್ ಆಫೀಸ್ 
*ಕ್ರಿಶ್* ಚಿತ್ರವು ಮೊದಲ ವಾರ ಚೆನ್ನಾಗಿ ಪ್ರದರ್ಶನ ನೀಡಿತು,  ಮತ್ತು ಕೆಲವು ಸ್ಥಳಗಳಲ್ಲಿ ಟಿಕೆಟ್‌ಗಳು ಮೂಲ ಬೆಲೆಗಿಂತ ಹಲವು ಪಟ್ಟು ಹೆಚ್ಚು ಮಾರಾಟವಾಗುತ್ತಿದ್ದವು ಎಂದು ವರದಿಯಾಗಿದೆ.  ಮೊದಲ ವಾರದ ಒಟ್ಟು ಗ್ರಾಸ್ ಗಳಿಕೆ  ೪೧.೬ ಕೋಟಿ (  ೨೯.೭ ಕೋಟಿ ನಿವ್ವಳ) ಭಾರತೀಯ ದಾಖಲೆಯಾಗಿದೆ.  *ಕ್ರಿಶ್* ೨೦೦೬ ರಲ್ಲಿ ನಾಲ್ಕನೇ ಅತಿ ಹೆಚ್ಚು ಗಳಿಕೆಯ ಚಿತ್ರವಾಯಿತು, ಭಾರತ ಒಂದರಲ್ಲೇ  ೬೯ ಕೋಟಿಗೂ ಹೆಚ್ಚು (ನಿವ್ವಳ) ಗಳಿಸಿತು ಮತ್ತು *ಬಾಕ್ಸ್ ಆಫೀಸ್ ಇಂಡಿಯಾ* ಇಂದ "ಬ್ಲಾಕ್‌ಬಸ್ಟರ್" ಎಂದು ವರ್ಗೀಕರಿಸಲ್ಪಟ್ಟಿತು.  ಇದು ವಿದೇಶಿ ಮಾರುಕಟ್ಟೆಯಲ್ಲಿ  ೩೧.೬೮ ಕೋಟಿ ಗಳಿಸಿತು, ಅಲ್ಲಿ ಅದನ್ನು "ಹಿಟ್" ಎಂದು ಘೋಷಿಸಲಾಯಿತು.  ವಿಶ್ವಾದ್ಯಂತದ ಅಂತಿಮ ಒಟ್ಟು ಗಳಿಕೆ  ೧೨೬ ಕೋಟಿ.   *ಕ್ರಿಶ್* ಬಿಡುಗಡೆಯಾದ ಒಂದು ವಾರದ ನಂತರ, ಮತ್ತೊಂದು ಸೂಪರ್ ಹೀರೋ ಚಿತ್ರ *ಸೂಪರ್ ಮ್ಯಾನ್ ರಿಟರ್ನ್ಸ್* ಭಾರತದಲ್ಲಿ ಬಿಡುಗಡೆಯಾಯಿತು. "ಸೂಪರ್‌ಮ್ಯಾನ್ ನನಗೆ ನೋವುಂಟು ಮಾಡಬಹುದೆಂದು ನನಗೆ ಸ್ವಲ್ಪ ಸಂದೇಹವಿತ್ತು, ಆದರೆ ಅದೃಷ್ಟವಶಾತ್ ಅದು ಆಗಲಿಲ್ಲ" ಎಂದು ರಾಕೇಶ್ ರೋಷನ್ ಹೇಳಿದರು. ವಾಸ್ತವವಾಗಿ, *ಕ್ರಿಶ್* ಭಾರತದ ಬಾಕ್ಸ್ ಆಫೀಸ್‌ನಲ್ಲಿ *ಸೂಪರ್‌ಮ್ಯಾನ್ ರಿಟರ್ನ್ಸ್‌ಗಿಂತ* ಉತ್ತಮ ಪ್ರದರ್ಶನ ನೀಡಿತು. 

### ವಿಮರ್ಶಾತ್ಮಕ ಪ್ರತಿಕ್ರಿಯೆ 
*ಕ್ರಿಶ್* ಚಿತ್ರವು ಭಾರತದಲ್ಲಿ ವಿಮರ್ಶಕರಿಂದ ಸಕಾರಾತ್ಮಕ ವಿಮರ್ಶೆಗಳನ್ನು ಪಡೆಯಿತು.  *ಬಾಲಿವುಡ್ ಹಂಗಾಮದ* ತರಣ್ ಆದರ್ಶ್ "ಚಿತ್ರವು ನಿರೀಕ್ಷೆಗಳನ್ನು ಮೀರಿದೆ. ಆದರೆ ಮೊದಲ ಗಂಟೆಯಲ್ಲಿ ಚಿತ್ರದ ವೇಗದಲ್ಲಿ ಸಮಸ್ಯೆಗಳಿವೆ" ಎಂದರು. ಒಟ್ಟಾರೆಯಾಗಿ, ಅವರು *ಕ್ರಿಶ್* ಚಿತ್ರವನ್ನು "ಅತ್ಯಂತ ರೋಮಾಂಚನಕಾರಿ ಅನುಭವ" ಎಂದು ಪರಿಗಣಿಸಿದರು ಮತ್ತು ಚಿತ್ರಕ್ಕೆ ೫ ನಕ್ಷತ್ರಗಳಲ್ಲಿ ೪.೫ ನಕ್ಷತ್ರಗಳನ್ನು ನೀಡಿದರು.  ಸೂಪರ್ ಹೀರೋ ಮತ್ತು ಆಕ್ಷನ್ ಸೀಕ್ವೆನ್ಸ್‌ಗಳು ಆಕರ್ಷಕವಾಗಿದ್ದರೂ, ಅವು ಸಾಕಷ್ಟು ಇರಲಿಲ್ಲ ಎಂದು ನಿಖತ್ ಕಾಜ್ಮಿ *ಟೈಮ್ಸ್ ಆಫ್ ಇಂಡಿಯಾದಲ್ಲಿ* ಬರೆದಿದ್ದಾರೆ. ಅವರು ಪ್ರಣಯ ಭಾಗಗಳಿಂದ ಉತ್ಸುಕರಾಗಲಿಲ್ಲ, ಮೊದಲು ಭಾರತದಲ್ಲಿ ಮತ್ತು ನಂತರ ಸಿಂಗಾಪುರದಲ್ಲಿ ನಡೆದ ದೃಶ್ಯವೀಕ್ಷಣೆಯ ಪ್ರವಾಸಕ್ಕೆ ಅವುಗಳನ್ನು ಹೋಲಿಸಿದರು. ಒಟ್ಟಾರೆಯಾಗಿ, ಈ ಚಿತ್ರವು ಅದರ ಹಿಂದಿನ ಚಿತ್ರದಲ್ಲಿದ್ದ ಮೋಜನ್ನು ಹೊಂದಿಲ್ಲ ಎಂದು ಅವರು ಹೇಳಿದರು.  ಮತ್ತೊಂದೆಡೆ, ರಾಜಾ ಸೇನ್, *ಕ್ರಿಶ್* "ಕೋಯಿ... ಮಿಲ್ ಗಯಾ "ಗಿಂತ ಅನಂತವಾಗಿ ಉತ್ತಮ ಎಂದು ಹೇಳಿದರು.  ಬರೆದ ಸೇನ್ ಮತ್ತು ಸುಕನ್ಯಾ ವರ್ಮಾ ಇಬ್ಬರೂ ಚಿತ್ರಕ್ಕೆ ೫ ರಲ್ಲಿ ೩ ನಕ್ಷತ್ರಗಳನ್ನು ನೀಡಿದರು ಮತ್ತು ಇದು ಮಕ್ಕಳಿಗೆ ಒಳ್ಳೆಯ ಚಿತ್ರ ಎಂದು ಹೇಳಿದರು. "ಹಾಗಾದರೆ, ಇದು ಒಳ್ಳೆಯ ಸೂಪರ್‌ಹೀರೋ ಸಿನಿಮಾನಾ? ಇಲ್ಲ, ಆದರೆ ಇದು ಒಳ್ಳೆಯ ಉದ್ದೇಶವನ್ನು ಹೊಂದಿದೆ. ಇದು ಪೂರ್ಣ ಪ್ರಮಾಣದ ಮಕ್ಕಳ ಸಿನಿಮಾ, ಮತ್ತು ನಮ್ಮಲ್ಲಿ ಹಲವರು *ಕ್ರಿಶ್* ಬಗ್ಗೆ ತಿರಸ್ಕಾರ ವ್ಯಕ್ತಪಡಿಸಬಹುದಾದರೂ, ಫ್ಯಾಂಟಸಿ ಅಧಿಕೃತವಾಗಿ ಬಾಲಿವುಡ್‌ನ ಮುಖ್ಯವಾಹಿನಿಗೆ ಪ್ರವೇಶಿಸುವುದನ್ನು ನೋಡುವುದು ಸಂತೋಷಕರವಾಗಿದೆ" ಎಂದು ಸೇನ್ ಸಂಕ್ಷಿಪ್ತವಾಗಿ ಹೇಳಿದರು.  ಆಕ್ಷನ್ ಆರಂಭವಾಗಲು ತುಂಬಾ ಸಮಯ ತೆಗೆದುಕೊಂಡಿತು ಎಂಬ ಇತರ ವಿಮರ್ಶಕರ ಅಭಿಪ್ರಾಯಕ್ಕೆ ವರ್ಮಾ ಸಮ್ಮತಿಸಿದರು. " *ಕ್ರಿಶ್* ಚಿತ್ರವು ಸೂಪರ್ ಹೀರೋಗಳ ನಯವಾದ ಪ್ರಭಾವ ಅಥವಾ ಆಳವಾಗಿ ಬೇರೂರಿರುವ ಸಿದ್ಧಾಂತವನ್ನು ಹೊಂದಿಲ್ಲ. ಹೃತಿಕ್ ರೋಷನ್ ಅವರ ಅದ್ಭುತ ಅಭಿನಯವನ್ನು ಇದು ಹೊಂದಿದೆ, ಇದು ಮಕ್ಕಳನ್ನು ಆಕರ್ಷಿಸುವ ಸಾಧ್ಯತೆಯಿದೆ. ಮತ್ತು ಅದು ಮೂರು ನಕ್ಷತ್ರಗಳ ಹರ್ಷೋದ್ಗಾರಕ್ಕೆ ಯೋಗ್ಯವಾಗಿದೆ."  ಸೈಬಲ್ ಚಟರ್ಜಿ *ಹಿಂದೂಸ್ತಾನ್ ಟೈಮ್ಸ್* ನಲ್ಲಿ "*ಕ್ರಿಶ್* ಒಂದು ಚೇಷ್ಟೆಯ, ಸೂತ್ರಬದ್ಧ ಮಸಾಲಾ ಚಿತ್ರವಾಗಿದ್ದು, ಅದರ ಮೇಲೆ ಎಸ್ಎಫ್ಎಕ್ಸ್ ಸೇರಿಸಲಾಗಿದೆ ಮತ್ತು ಇದು ಬಾಲಿವುಡ್‌ನ ಭವಿಷ್ಯದಲ್ಲಿ ಮರುಕಳಿಸದಿರಲಿ" ಎಂದು ಬರೆದಿದ್ದಾರೆ.  *ಸಿಎನ್ಎನ್-ಐಬಿಎನ್* ನ ರಾಜೀವ್ ಮಸಂದ್ ಚಿತ್ರಕಥೆಯನ್ನು ಖಂಡಿಸಿದರು ಮತ್ತು ಹೃತಿಕ್ ರೋಷನ್ ಅವರ ನಟನೆ ಮಾತ್ರ ಚಿತ್ರವನ್ನು ವೀಕ್ಷಿಸುವಂತೆ ಮಾಡಿದೆ ಎಂದು ಭಾವಿಸಿದರು. "*ಕ್ರಿಶ್* ಒಂದು ಸಾಧಾರಣ ಚಿತ್ರ, ನಿರ್ಮಾಪಕರು ಆಕ್ಷನ್ ಮತ್ತು ಸ್ಟಂಟ್‌ಗಳ ಮೇಲೆ ಗಮನ ಹರಿಸಿದ್ದಷ್ಟೇ ಕಥೆಯ ಮೇಲೂ ಗಮನ ಹರಿಸಿದ್ದರೆ, ಇನ್ನೂ ಉತ್ತಮವಾಗಿರುತ್ತಿತ್ತು" ಎನ್ನುತ್ತ ಅವರು ಚಿತ್ರಕ್ಕೆ ೫ ರಲ್ಲಿ ೨ ನಕ್ಷತ್ರಗಳನ್ನು ಮಾತ್ರ ನೀಡಿದರು. 

### ಪುರಸ್ಕಾರಗಳು 
೨೦೦೭ ರ ಅತ್ಯುತ್ತಮ ವಿದೇಶಿ ಚಲನಚಿತ್ರಕ್ಕಾಗಿ ಅಕಾಡೆಮಿ ಪ್ರಶಸ್ತಿಗೆ ಭಾರತದಿಂದ ನಾಮನಿರ್ದೇಶನಗೊಂಡ ಚಿತ್ರಗಳಲ್ಲಿ *ಕ್ರಿಶ್* ಒಂದಾಗಿತ್ತು, ಆದರೆ ಭಾರತವು ಅಂತಿಮವಾಗಿ *ರಂಗ್ ದೇ ಬಸಂತಿ ಚಿತ್ರವನ್ನು* ತನ್ನ ಆಯ್ಕೆಯಾಗಿ ಆಯ್ಕೆ ಮಾಡಿತು.  ಇಷ್ಟೆಲ್ಲಾ ಇದ್ದರೂ, *ಕ್ರಿಶ್* ಅತ್ಯುತ್ತಮ ಎಸ್ಎಫ್ಎಕ್ಸ್, ಅತ್ಯುತ್ತಮ ಸಾಹಸ ಮತ್ತು ಅತ್ಯುತ್ತಮ ಹಿನ್ನೆಲೆ ಸಂಗೀತ ಸೇರಿದಂತೆ ೩ ಫಿಲ್ಮ್‌ಫೇರ್ ಪ್ರಶಸ್ತಿಗಳನ್ನು ಒಳಗೊಂಡಂತೆ ಹಲವಾರು ಪ್ರಶಸ್ತಿಗಳನ್ನು ಗೆದ್ದುಕೊಂಡಿತು ಮತ್ತು ೫೨ನೇ ಫಿಲ್ಮ್‌ಫೇರ್ ಪ್ರಶಸ್ತಿಗಳಲ್ಲಿ ಅತ್ಯುತ್ತಮ ಚಲನಚಿತ್ರ, ಅತ್ಯುತ್ತಮ ನಿರ್ದೇಶಕ, ಅತ್ಯುತ್ತಮ ನಟ, ಅತ್ಯುತ್ತಮ ಪೋಷಕ ನಟಿ ಮತ್ತು ಅತ್ಯುತ್ತಮ ಖಳನಾಯಕ ವಿಭಾಗಗಳಿಗೆ ನಾಮನಿರ್ದೇಶನಗೊಂಡಿತು.   ಚಿತ್ರವು ೨೦೦೭ ರ ಐಐಎಫ್ಎ ಪ್ರಶಸ್ತಿಗಳಲ್ಲಿ, *ಕ್ರಿಶ್* ಅತ್ಯುತ್ತಮ ನಟ,   ಅತ್ಯುತ್ತಮ ಸಾಹಸ ಮತ್ತು ಅತ್ಯುತ್ತಮ ಎಸ್ಎಫ್ಎಕ್ಸ್ ಪ್ರಶಸ್ತಿಗಳನ್ನು ಗೆದ್ದಿತು. ಅದೇ ಸಮಾರಂಭದಲ್ಲಿ ರಾಕೇಶ್ ರೋಷನ್ ವರ್ಷದ ಸೃಜನಶೀಲ ವ್ಯಕ್ತಿ ಪ್ರಶಸ್ತಿಯನ್ನು ಗೆದ್ದರು. ಹೆಚ್ಚುವರಿಯಾಗಿ, ಸಮಾರಂಭದಲ್ಲಿ ಈ ಚಲನಚಿತ್ರವು ಈ ಕೆಳಗಿನ ವಿಭಾಗಗಳಲ್ಲಿ ನಾಮನಿರ್ದೇಶನಗೊಂಡಿತು: ಅತ್ಯುತ್ತಮ ನಿರ್ದೇಶಕ, ಅತ್ಯುತ್ತಮ ಸಂಗೀತ ಮತ್ತು ಅತ್ಯುತ್ತಮ ಕಥೆ.   

ಆ ವರ್ಷ ಹೃತಿಕ್ ರೋಷನ್ ಹಲವು ನಟನಾ ಪ್ರಶಸ್ತಿಗಳನ್ನು ಗೆದ್ದರು, ಅವುಗಳಲ್ಲಿ ಸ್ಟಾರ್ ಸ್ಕ್ರೀನ್ ಅತ್ಯುತ್ತಮ ನಟ ಪ್ರಶಸ್ತಿ,  ಜೀ ಸಿನಿ ಅತ್ಯುತ್ತಮ ನಟ ಪ್ರಶಸ್ತಿ - ಪುರುಷ,  ಬಿ ಎಫ್ ಜೆ ಎ &nbsp;– ಅತ್ಯುತ್ತಮ ನಟ ಪ್ರಶಸ್ತಿ (ಹಿಂದಿ) ಮತ್ತು ಜಿಐಎಫ್ಎ ಅತ್ಯುತ್ತಮ ನಟ ಪ್ರಶಸ್ತಿಗಳು ಸೇರಿವೆ.  ಈ ಚಿತ್ರವು ಅತ್ಯುತ್ತಮ ಸ್ಪೆಶಲ್ ಎಫೆಕ್ಟ್ಸ್‌ಗಾಗಿ ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿಯನ್ನು ಗೆದ್ದವು.  ಈ ಚಿತ್ರವು ಮಾತೃ ಶ್ರೀ ಮಾಧ್ಯಮ ಪ್ರಶಸ್ತಿಗಳಲ್ಲಿ ಅತ್ಯುತ್ತಮ ಚಿತ್ರ ಪ್ರಶಸ್ತಿಯನ್ನು ಪಡೆದುಕೊಂಡಿತು. 

ಮಕ್ಕಳೊಂದಿಗೆ ಚಿತ್ರದ ಜನಪ್ರಿಯತೆಯನ್ನು ಪ್ರದರ್ಶಿಸುವ ಸಲುವಾಗಿ, ಭಾರತದಾದ್ಯಂತ ಮಕ್ಕಳು ಮತ ಚಲಾಯಿಸುವ ಪೊಗೊ ಅಮೇಜಿಂಗ್ ಕಿಡ್ಸ್ ಪ್ರಶಸ್ತಿಗಳಲ್ಲಿ *ಕ್ರಿಶ್* ಈ ಪ್ರಮುಖ ಚಲನಚಿತ್ರ ವಿಭಾಗಗಳನ್ನು ಗೆದ್ದುಕೊಂಡಿತು: ಹೃತಿಕ್ ರೋಷನ್ (ಅತ್ಯಂತ ಅದ್ಭುತ ನಟ&nbsp;— ಪುರುಷ), ಪ್ರಿಯಾಂಕಾ ಚೋಪ್ರಾ (ಅತ್ಯಂತ ಅದ್ಭುತ ನಟಿ)&nbsp;— ಮಹಿಳೆ), *ಕ್ರಿಶ್* (ಅತ್ಯಂತ ಅದ್ಭುತ ಚಿತ್ರ), *ಕ್ರಿಶ್‌*ನಲ್ಲಿ  ಸ್ಪೆಶಲ್ ಎಫೆಕ್ಟ್ಸ್‌(ಚಿತ್ರದಲ್ಲಿ ಅತ್ಯಂತ ಅದ್ಭುತ ಕ್ಷಣ). 

## ಮುಂದಿನ ಭಾಗ 
*ಕ್ರಿಶ್* ಯಶಸ್ಸಿನ ನಂತರ, ರಾಕೇಶ್ ರೋಷನ್ ಅವರು ತಾತ್ಕಾಲಿಕವಾಗಿ *ಕ್ರಿಶ್ 3* ಎಂಬ ಶೀರ್ಷಿಕೆಯೊಂದಿಗೆ ಮುಂದಿನ ಭಾಗವನ್ನು ನಿರ್ಮಿಸುವುದಾಗಿ ಘೋಷಿಸಿದರು. ಹೃತಿಕ್ ರೋಷನ್ ಮತ್ತು ಪ್ರಿಯಾಂಕಾ ಚೋಪ್ರಾ ತಮ್ಮ ಪಾತ್ರಗಳನ್ನು ಪುನರಾವರ್ತಿಸುತ್ತಾರೆ ಎಂದು ಅವರು ದೃಢಪಡಿಸಿದರು,  ಮತ್ತು ಖಳರಾಗಿ ವಿವೇಕ್ ಒಬೆರಾಯ್ ಮತ್ತು ಕಂಗನಾ ರನೌತ್ ನಟಿಸಿದ್ದಾರೆ. 

## ಉಲ್ಲೇಖಗಳು 
## ಬಾಹ್ಯ ಕೊಂಡಿಗಳು 
* 
* 
* ಬಾಲಿವುಡ್ ಹಂಗಾಮಾದಲ್ಲಿ ಕ್ರಿಶ್

ವರ್ಗ:ಬಾಲಿವುಡ್
ವರ್ಗ:೨೦೦೬ರ ಚಲನಚಿತ್ರಗಳು
ವರ್ಗ:ಭಾರತೀಯ ಚಲನಚಿತ್ರ
ವರ್ಗ:ಹಿಂದಿ-ಭಾಷೆಯ ಚಲನಚಿತ್ರಗಳು
ವರ್ಗ:ಪ್ರೀತಿ‌
ವರ್ಗ:ಸೂಪರ್‌ಹೀರೊ ಚಲನಚಿತ್ರಗಳು